**Informatīvais ziņojums „Par SIA „Kuldīgas rajona slimnīca” un SIA „Ludzas rajona slimnīca” valsts galvoto aizdevumu saistību izpildes nodrošināšanu”**

1. **Situācijas apraksts**

Veselības ministrija atbilstoši Ministru kabineta 2011.gada 17.maija protokola Nr.31, 43.§ „Informatīvais ziņojums „Par SIA „Kuldīgas rajona slimnīca” un SIA „Ludzas rajona slimnīca” valsts galvoto aizdevumu saistību izpildes nodrošināšanu” 2.punktā dotajam uzdevumam „Veselības ministrijai līdz 2011.gada 1.oktobrim izvērtēt SIA „Kuldīgas rajona slimnīca” un SIA „Ludzas rajona slimnīca” darbības ekonomisko pamatotību, izvērtēt pacientu ieinteresētību pakalpojumu saņemšanā, kā arī izzināt attiecīgo pašvaldību iespējas slimnīcu subsidēšanai un par iegūtajiem rezultātiem iesniegt attiecīgu informāciju Ministru kabinetam” ir sagatavojusi informāciju par iegūtajiem rezultātiem.

Saskaņā ar likumu „Par valsts budžetu 2006.gadam” SIA „Ludzas rajona slimnīca” tika piešķirts valsts galvotais aizdevums 4 000 000 LVL apjomā projekta „SIA „Ludzas rajona slimnīca” jaunā korpusa būvniecība” realizācijai.

Līgums starp SIA „Ludzas rajona slimnīca” un Ziemeļu investīciju banku tika noslēgts 2006.gada 1.novembrī. Noslēgtais līgums paredz, ka SIA „Ludzas rajona slimnīca” apņemas veikt valsts galvotā aizdevuma pamatsummas atmaksu līdz 2037.gadam, kā arī visu šo laika periodu veikt procentu maksājumus. Savukārt, līgums par valsts vārdā sniegtā galvojuma nodrošinājumu, kas noslēgts starp SIA „Ludzas rajona slimnīca” un Finanšu ministriju paredz, ka gadījumā, ja slimnīcas vietā maksājumu par aizdevumu ir veikusi Finanšu ministrija, Valsts kase bezstrīdus kārtībā veic attiecīgo naudas summu norakstīšanu no norēķinu konta.

Saskaņā ar likuma „Par valsts budžetu 2002.gadam” SIA „Kuldīgas rajona slimnīca” tika piešķirts valsts galvotais aizdevums 1 800 000 LVL apjomā projekta „Kuldīgas slimnīcas būvniecība un aprīkošana” realizācijai.

Līgums starp SIA „Kuldīgas rajona slimnīca” un a/s „Pirmā banka” (šobrīd – DNB banka) tika noslēgts 2002.gada 6.jūnijā. Noslēgtais līgums paredz, ka SIA „Kuldīgas rajona slimnīca” apņemas veikt valsts galvotā aizdevuma pamatsummas atmaksu līdz 2017.gadam, kā arī visu šo laika periodu veikt procentu maksājumus. Savukārt, hipotekārais līgums, kas noslēgts starp SIA „Kuldīgas rajona slimnīca” un Finanšu ministriju paredz, ka SIA „Kuldīgas rajona slimnīca” ieķīlā tai piederošos īpašumus, kas atrodas Kuldīgā, Aizputes ielā 22.

1. **Pacientu ieinteresētība pakalpojumu saņemšanā**
   1. **SIA „Kuldīgas rajona slimnīca” un SIA „Kuldīgas slimnīca”**

Ministru kabineta 2006.gada 19.decembra noteikumi Nr.1046 „Veselības aprūpes organizēšanas un finansēšanas kārtība” nosaka, ka Nacionālais veselības dienests ar SIA „Kuldīgas slimnīca” slēdz līgumu par valsts apmaksāto sekundāro un terciāro stacionāro veselības aprūpi (lokālā slimnīca). Lokālā slimnīca sniedz iedzīvotājiem ierobežotu profilu stacionāro veselības aprūpi akūto un hronisko slimību gadījumā, kā arī nodrošina speciālistu sekundāro ambulatoro palīdzību.

SIA „Kuldīgas slimnīca” apkalpes reģionā ietilpst Alsungas, Kuldīgas un Skrundas novadi ar aptuveni 34,8 tūkstošiem iedzīvotāju. SIA „Kuldīgas slimnīca” 2011.gadā vidēji bija 89 gultas un tajā strādāja 54 ārsti, no tiem 28 pamatdarbā.

2010.gadā stacionārā veselības aprūpes pakalpojumus saņēmis 5 841 pacients, no tiem apmēram 300 maksas pacienti. Vidējās izmaksas uz vienu stacionāra pacientu 2010.gadā bija 193,72 LVL. 2010.gadā stacionārā veiktas 2 133 operācijas, 610 gadījumos sniegta dzemdību palīdzība, kā arī veiktas 4 508 ambulatoras operācijas un 2 312 epizodēs sniegta mājas aprūpe.

2011.gadā stacionārā veselības aprūpes pakalpojumus saņēmuši 5 368 pacienti (92% no 2010.gada apjoma), no tiem apmēram 230 maksas pacienti. Vidējās izmaksas uz vienu stacionāra pacientu 2011.gadā bija 206,50 LVL. 2011.gadā stacionārā veiktas 2 009 operācijas (94% no 2010.gada apjoma), 658 gadījumos sniegta dzemdību palīdzība (108% no 2010.gada apjoma), kā arī veiktas 4 282 ambulatoras operācijas, t.sk. 874 dienas stacionārā (95% no 2010.gada apjoma). Mājas aprūpē 2011.gadā apmeklējumu skaits bija 2 993 (129% no 2010.gada apjoma), nodrošinot pakalpojuma sniegšanu 234 pacientiem. SIA „Kuldīgas slimnīca” pieaudzis to pacientu skaits, kas vērsušies akūtos gadījumos.

Ambulatorie speciālisti ir pulmonologs, ķirurgs, traumatologs – ortopēds, oftalmologs, narkologs, anesteziologs un citi speciālisti. Ambulatorais diagnostiskais darbs lielākoties sastāv no endoskopiskajiem izmeklējumiem, radioloģiskajiem izmeklējumiem, kā arī tiek veikti histoloģiskie izmeklējumi.

2011.gadā no visiem bijušā Kuldīgas rajona iedzīvotājiem, kuriem ir bijuši nepieciešami stacionārās veselības aprūpes pakalpojumi, 57% stacionārās veselības aprūpes pakalpojumus saņēmuši SIA „Kuldīgas slimnīca”, SIA „Liepājas reģionālā slimnīca” – 12%, SIA „Ziemeļkurzemes reģionālā slimnīca” – 7%, pārējie Rīgas slimnīcās. Savukārt no visiem SIA „Kuldīgas slimnīca” stacionāro palīdzību saņēmušajiem pacientiem 51% ir bijušā Kuldīgas rajona iedzīvotāji, 25% – Saldus un bijušā Saldus rajona, 10% – Talsu un bijušā Talsu rajona, 9% – Liepājas un bijušā Liepājas rajona u.c. iedzīvotāji.

**2.2. SIA „Ludzas rajona slimnīca”**

Ministru kabineta 2006.gada 19.decembra noteikumi Nr.1046 „Veselības aprūpes organizēšanas un finansēšanas kārtība” nosaka, ka Nacionālais veselības dienests ar SIA „Ludzas rajona slimnīca” slēdz līgumu par valsts apmaksāto stacionāro pakalpojumu sniegšanu atbilstoši aprūpes slimnīcas tarifiem un apmaksas nosacījumiem. Aprūpes slimnīca ir ārstniecības iestāde, kur pacientam pēc slimības paasinājuma novēršanas līdz noteiktas ārstniecības pakāpes sasniegšanai nodrošina stacionāro veselības aprūpi, ja viņam ir ilgstoša vai hroniska slimība. Aprūpes slimnīcā nav nepieciešama ārsta dežūra visu diennakti.

SIA „Ludzas rajona slimnīca” apkalpes reģionā ietilpst Ciblas, Kārsavas, Ludzas un Zilupes novadi ar aptuveni 23,2 tūkstošiem. SIA „Ludzas rajona slimnīca” ir stacionārā aprūpes nodaļa ar 45 gultām un ambulatorās nodaļas dienas stacionārs ar 10 gultām. SIA „Ludzas rajona slimnīca” strādā 49 ārsti, no tiem 26 pamatdarbā.

2010.gadā aprūpes nodaļā veselības aprūpes pakalpojumus saņēmuši 1 530 pacienti, traumpunktā – 1 752 pacienti, kā arī dienas stacionārā veiktas 870 operācijas, no tām 168 maksas operācijas.

2011.gadā aprūpes nodaļā veselības aprūpes pakalpojumus saņēmuši 2 158 pacienti (141% no 2010.gada apjoma), no tiem 164 maksas pacienti, traumpunktā veselības aprūpes pakalpojumus saņēmuši 2 830 pacienti (162% no 2010.gada apjoma), kā arī dienas stacionārā veiktas 150 operācijas (17% no 2010.gada apjoma). Mājas aprūpē 2011.gadā apmeklējumu skaits bija 1 352, nodrošinot pakalpojuma sniegšanu 113 pacientiem.

SIA „Ludzas rajona slimnīca” no visiem pacientiem, kas saņēmuši veselības aprūpes pakalpojumus, 98% ir Ludzas novada, pārējie ir blakus novadu pacienti. No visiem Ludzas novada iedzīvotājiem, kuriem ir bijuši nepieciešami stacionārās veselības aprūpes pakalpojumi, tos ir saņēmuši SIA „Rēzeknes slimnīca” 41%, SIA „Daugavpils reģionālā slimnīca” 39%, pārējie Rīgas slimnīcās.

**3. Slimnīcu ekonomiskā darbība**

**3.1. SIA „Kuldīgas rajona slimnīca” un SIA „Kuldīgas slimnīca”**

Valsts galvotais aizdevums SIA „Kuldīgas rajona slimnīca” tika piešķirts 2002.gadā 1 800 000 LVL apjomā jaunas slimnīcas būvniecībai. Šobrīd SIA „Kuldīgas rajona slimnīca” neveic saimniecisko darbību (nesniedz medicīniskos pakalpojumus), līdz ar to šīs slimnīcas pastāvēšana rada zaudējumus pašvaldībai un ir ekonomiski neizdevīga.

SIA „Kuldīgas rajona slimnīca” gada pārskatā par periodu no 2010.gada 1.janvāra līdz 2010.gada 31.decembrim sniegta informācija, ka slimnīcā strādāja 2 cilvēki un tā strādāja ar 4 263 LVL zaudējumiem, attiecīgi administrācijas izmaksām izlietojot 4 580 LVL.

SIA „Kuldīgas rajona slimnīca” bilances, peļņas/zaudējumu un naudas plūsmas par 2011.gadu analīze liecina, ka slimnīcas darbība nav bijusi sekmīga, jo tā ir strādājusi ar 46 277 LVL lieliem zaudējumiem un tās gada neto naudas plūsma ir bijusi negatīva -7 LVL. SIA „Kuldīgas rajona slimnīca” neuzrāda neto apgrozījumu, līdz ar ko ir redzams, ka slimnīca neveic veselības aprūpes pakalpojumu sniegšanu. Likviditātes rādītāji salīdzinot ar 2010.gadu ir palikuši nemainīgi un parāda, ka slimnīcai ir grūtības ar saistību segšanu.

Līgums par veselības aprūpes pakalpojumu sniegšanu ir noslēgts starp Nacionālo veselības dienestu un SIA „Kuldīgas slimnīca”, kas atbilstoši noslēgtajam bezatlīdzības patapinājuma līgumam, kas noslēgts starp SIA „Kuldīgas rajona slimnīca” un SIA „Kuldīgas slimnīca”, saimniecisko darbību veic ēkā, kas uzbūvēta par valsts galvotā aizdevuma līdzekļiem. Biznesa plānā, kas tika iesniegts Finanšu ministrijā, lai saņemtu valsts galvoto aizdevumu, Kuldīgas pilsētas dome paredzēja veikt abu slimnīcu apvienošanu. 2004.gadā Kuldīgas novada dome pieņēma lēmumu uzsākt abu slimnīcu reorganizāciju, bet šis lēmums netika izpildīts. Kuldīgas novada pašvaldība informēja Veselības ministriju, ka 2010.gada 28.oktobrī Kuldīgas novada dome ar protokolu Nr.18 izveidoja darba grupu SIA „Kuldīgas rajona slimnīca” un SIA „Kuldīgas slimnīca” reorganizācijai – apvienošanai. Lai varētu veikt SIA „Kuldīgas rajona slimnīca” un SIA „Kuldīgas slimnīca” reorganizāciju, likumā par valsts budžetu kārtējam gadam jāiekļauj pilnvarojums finanšu ministram slēgt attiecīgu valsts galvojuma pārjaunojuma līgumu pēc SIA „Kuldīgas rajona slimnīca” pievienošanas SIA „Kuldīgas slimnīca”.

SIA „Kuldīgas slimnīca” gada pārskatā par periodu no 2010.gada 1.janvāra līdz 2010.gada 31.decembrim ir sniegusi informāciju, ka slimnīcā vidēji bija nodarbināti 259 cilvēki un tā gadu pabeidza ar 123 183 LVL zaudējumiem, attiecīgi 2011.gadā slimnīcā vidēji bija nodarbināti 257 darbinieki un tās zaudējumi bija 149 780 LVL apmērā.

Veselības norēķinu centrs par sniegtajiem veselības aprūpes pakalpojumiem 2011.gadā veicis maksājumus SIA „Kuldīgas slimnīca” par kopējo summu 1 864 634 LVL.

Nacionālais veselības dienests 2012.gadā noslēdzis līgumus ar SIA „Kuldīgas slimnīca” par veselības aprūpes stacionāro pakalpojumu sniegšanu un par sekundāro ambulatoro veselības aprūpes pakalpojumu sniegšanu par kopējo summu 1 606 038 LVL apmērā, kas ir par 258 596 LVL (14%) mazāk kā veiktie norēķini 2011.gadā, jo 2012.gadā valsts budžetā ir samazināts finansējums, kas paredzēts Sociālās drošības tīkla stratēģijas pasākumu īstenošanai. Papildus jau plānotajam finansējumam ir paredzēts piešķirt 201 410 LVL stacionārās veselības aprūpes terapeitiskā tarifa palielināšanai, līdz ar to salīdzinot ar 2011.gadā veiktajiem norēķiniem plānotais finansējums 2012.gadam būs par 57 186 LVL (3%) mazāks.

SIA „Kuldīgas slimnīca” bilances, peļņas/zaudējumu un naudas plūsmas par 2011.gadu analīze liecina, ka slimnīcas darbība nav bijusi sekmīga, jo tā ir strādājusi ar 149 780 LVL lieliem zaudējumiem un tās gada neto naudas plūsma ir bijusi negatīva -348 669 LVL. Negatīvi vērtējama debitoru parādu palielināšanās, kas liecina par to, ka slimnīca neefektīvi atgūst līdzekļus par sniegtajiem pakalpojumiem. Bruto peļņas rentabilitātes rādītājs salīdzinot ar 2010.gadu ir samazinājies par 1,1 procentpunktu un sastāda -5,5%. Arī pārējie rentabilitātes rādītāji ir negatīvi un salīdzinot ar 2010.gadu tie ir pasliktinājušies. Likviditātes rādītāji salīdzinot ar 2010.gadu ir palielinājušies. Kopējās likviditātes rādītājs ir palielinājies līdz 1,72, bet vēl joprojām nesasniedz normas robežu (2,0). Tekošās un absolūtās likviditātes rādītāji pārsniedz normas robežas, kas norāda, ka slimnīcas vadībai jāpievērš lielāka uzmanība tās rīcībā esošo naudas līdzekļu efektīvākai izmantošanai, tādējādi uzlabojot rādītājus. Maksātspējas rādītāji ir nedaudz palielinājušies un norāda uz paaugstinātu finanšu risku un uzņēmuma maksātspējas samazināšanos. To apliecina saistību īpatsvars bilancē, kas veido 69,7%, savukārt saistību attiecība pret pašu kapitālu ir 2,64 (pēc „finanšu sviras” principiem, saistībām jābūt ne lielākām kā pašu kapitāls). Ņemot vērā esošo finansiālo situāciju, slimnīcas spējas segt aizdevumu ir ierobežotas.

**3.2. SIA „Ludzas rajona slimnīca”**

SIA „Ludzas rajona slimnīca” valsts galvotais aizdevums tika piešķirts 2006.gadā jaunas slimnīca ēkas celtniecībai 4 000 000 LVL apjomā. Projekta īstenošanas rezultātā tika pabeigta slimnīcas četrstāvu korpusa celtniecība, kas tika pārtraukta 1994.gadā. SIA „Ludzas rajona slimnīca” jaunā korpusa ēka un piebūve ekspluatācijā tika nodota 2008.gadā, nodrošinot tā vienotu funkcionēšanu ar veco stacionāra korpusu, tādējādi ievērojami uzlabojot slimnīcas funkcionalitāti un pacientu aprites loģistiku.

SIA „Ludzas rajona slimnīca” sniegtā informācija liecina, ka 2010.gadā slimnīcā vidēji bija nodarbināti 153 darbinieki un 2010.gadu tā pabeidza ar zaudējumiem 6 078 LVL apjomā, bet 2011.gadā slimnīcā vidēji bija nodarbināti 166 darbinieki un 2011.gadu tā ir pabeigusi ar zaudējumiem 202 603 LVL apmērā.

Veselības norēķinu centrs par sniegtajiem veselības aprūpes pakalpojumiem 2011.gadā veicis maksājumus SIA „Ludzas rajona slimnīca” par kopējo summu 929 548 LVL.

Nacionālais veselības dienests 2012.gadā noslēdza līgumus ar SIA „Ludzas rajona slimnīca” par veselības aprūpes stacionāro pakalpojumu sniegšanu un par sekundāro ambulatoro veselības aprūpes pakalpojumu sniegšanu par kopējo summu 673 996 LVL, kas ir par 255 552 LVL (27%) mazāk kā veiktie norēķini 2011.gadā, jo 2012.gadā valsts budžetā ir samazināts finansējums, kas paredzēts Sociālās drošības tīkla stratēģijas pasākumu īstenošanai.

SIA „Ludzas rajona slimnīca” bilances, peļņas/zaudējumu un naudas plūsmas par 2011.gadu analīze liecina, ka slimnīcas darbība nav bijusi sekmīga, jo tā ir strādājusi ar 202 603 LVL lieliem zaudējumiem un tās gada neto naudas plūsma ir bijusi negatīva -102 852 LVL. Pozitīvi ir vērtējama debitoru parādu samazināšanās par 84%, kas liecina par to, ka slimnīca efektīvi atgūst naudas līdzekļus par sniegtajiem pakalpojumiem. Visi rentabilitātes rādītāji salīdzinot ar 2010.gadu ir ievērojami pasliktinājušies un liecina, ka slimnīcas darbība nav efektīva. Likviditātes rādītāji neatbilst normas robežām, kas norāda, ka uzņēmumam ir grūtības ar īstermiņa saistību segšanu. Par iespējamām grūtībām norēķināties ar īstermiņa kreditoriem liecina arī negatīvais neto apgrozāmais kapitāls. Maksātspējas rādītāji 2011.gadā salīdzinot ar 2010.gadu ir nedaudz palielinājušies un norāda uz paaugstinātu finanšu risku un slimnīcas maksātspējas samazināšanos. To apliecina saistību īpatsvars bilancē, kas veido 67,8%, savukārt saistību attiecība pret pašu kapitālu ir 2,11 (pēc „finanšu sviras” principiem, saistībām jābūt ne lielākām kā pašu kapitāls). Ņemot vērā esošo finansiālo situāciju, slimnīca nav spējīga nodrošināt aizdevuma atmaksu pilnā apmērā.

1. **Pašvaldību iespējas slimnīcu subsidēšanai**
   1. **Kuldīgas novada pašvaldība**

Kuldīgas novada pašvaldība informēja, ka pašvaldības budžets kopš 2009.gada ir samazināts par 30% un pie esošā līdzekļu apjoma tai nav līdzekļu SIA „Kuldīgas rajona slimnīca” subsidēšanai.

Laika posmā no 2002.gada, kad SIA „Kuldīgas rajona slimnīca” tika piešķirts valsts galvotais aizdevums, no valsts budžeta slimnīcai pamatsummas un procentu maksājumiem ir izdalīti līdzekļi 1 928 936 LVL apjomā. Savukārt, SIA „Kuldīgas rajona slimnīca” vietā maksājumus no saviem līdzekļiem veica SIA „Kuldīgas slimnīca” 2007.gadā, 2008.gadā un atsāka maksājumu veikšanu no šī gada marta nomaksājot arī izveidojušos parādu Valsts kasei. Kopumā SIA „Kuldīgas slimnīca” maksājumus veikusi par kopējo summu 252 549,56 LVL (skat. tabulu Nr.1).

Tātad līdz šim SIA „Kuldīgas rajona slimnīca” kredītsaistību izpilde lielākoties (88% apmērā) ir tikusi nodrošināta no valsts budžeta līdzekļiem, bet SIA „Kuldīgas slimnīca” no saviem līdzekļiem ir veikusi maksājumus 2007.gadā, 2008.gadā un 2012.gadā.

**Tabula Nr.1. SIA „Kuldīgas rajona slimnīca” valsts galvotā aizdevuma saistību izpilde**

|  |  |  |
| --- | --- | --- |
| **Pamats papildu līdzekļu piešķiršanai** | **Datums** | **Summa, LVL/Samaksāts Valsts kasei** |
| Ministru kabineta sēdes protokollēmums Nr.22, 43. § 1.2.apakšpunkts | 05.04.2011 | 64 605.00 |
| Finanšu ministra rīkojums Nr.708 | 20.12.2010 | 148 014.00 |
| Ministru kabineta sēdes protokollēmums Nr.52, 75.§ 3.1.2.apakšpunkts. | 11.08.2009 | 245 948.00 |
| Grozījumi likumā "Par valsts budžetu 2005.gadam" | 17.09.2005 | 252 979.00 |
| Grozījumi likumā "Par valsts budžetu 2004.gadam" | 17.09.2004 | 567 390.00 |
| Grozījumi likumā "Par valsts budžetu 2002.gadam" | 21.11.2002 | 650 000.00 |
| **KOPĀ:** | | **1 928 936.00** |
| **Slimnīcas veiktie saistību maksājumi no pašu līdzekļiem** | **Datums** | **Summa, LVL** |
| Pamatsummas maksājums, LVL | 2012 | 65 198.60 |
| 2008 | 42 927.00 |
| Procentu maksājums, LVL | 2012 | 7 120.03 |
| 2008 | 63 485.00 |
| 2007 | 70 477.00 |
| Līgumsods | 2012 | 3 341.93 |
| **KOPĀ:** | | **252 549.56** |

* 1. **Ludzas novada pašvaldība**

Ludzas novada pašvaldība 2011.gada 22.jūnija sēdē ar protokolu Nr.10, 44.§ nolēma „neparedzēt pašvaldības finansējumu SIA „Ludzas rajona slimnīca” valsts galvotā aizdevuma saistību nodrošināšanai”.

Līdz 2008.gadam SIA „Ludzas rajona slimnīca” ir veikusi visu saistību pret Ziemeļu investīciju banku izpildi un maksājusi procentus un saistību maksājumus no pašu līdzekļiem. Kopš 2009.gada SIA „Ludzas rajona slimnīca” vairs nav varējusi pildīt uzņemtās valsts galvotā aizdevuma saistības. 2009.gadā atbilstoši Ministru kabineta lēmumam, SIA „Ludzas rajona slimnīca” parādu atmaksai tika piešķirti līdzekļi 230 481 LVL apjomā, 2010.gadā tika piešķirti līdzekļi 174 925 LVL, bet 2011.gadā 179 527 LVL apjomā no Zāļu valsts aģentūras ieņēmumu no maksas pakalpojumiem līdzekļu atlikuma (skat. tabulu Nr.2). Tātad līdz šim SIA „Ludzas rajona slimnīca” kredītsaistību izpilde lielākoties (74% apmērā) ir tikusi nodrošināta no valsts budžeta līdzekļiem, tomēr jāatzīmē, ka līdz šim SIA „Ludzas rajona slimnīca” visus gadus (izņemot 2009.gadā) ir veikusi maksājumus no saviem līdzekļiem. Jāatzīmē, ka atbilstoši 2009.gada 30.jūnija noteikumiem Nr.692 „Grozījumi Ministru kabineta 2006.gada 16.decembra noteikumos Nr.1046 „Veselības aprūpes organizēšanas un finansēšanas kārtība”” tika mainīts valsts apmaksāto pakalpojumu profils un skaits.

**Tabula Nr.2. SIA „Ludzas rajona slimnīca” valsts galvotā aizdevuma saistību izpilde**

|  |  |  |
| --- | --- | --- |
| **Pamats papildu līdzekļu piešķiršanai** | **Datums** | **Summa, LVL/Samaksāts Valsts kasei** |
| Ministru kabineta sēdes protokollēmums Nr.22, 43. § 1.2.apakšpunkts | 05.04.2011 | 179 527.00 |
| Finanšu ministrijas rīkojums Nr.708 | 20.12.2010 | 174 925.00 |
| Ministru kabineta sēdes protokollēmums Nr.52, 75.§ 3.1.2.apakšpunkts. | 11.08.2009 | 230 481.00 |
| **KOPĀ:** | | **584 933,00** |
| **Slimnīcas veiktie maksājumi no pašu līdzekļiem** | **Datums** | **Summa, LVL** |
| Procentu maksājums, LVL | 29.03.2007 | 11 035.32 |
| 15.10.2007 | 24 808.98 |
| 16.10.2007 | 8 327.00 |
| 14.04.2008 | 80 083.12 |
| 13.04.2012 | 15 000.00 |
| Saistību maksājums, LVL | 25.01.2007 | 7 028.04 |
| 29.03.2007 | 623.91 |
| 16.10.2007 | 500.27 |
| 14.04.2008 | 141.36 |
| Pamatsummas maksājums, LVL | 16.04.2010 | 14 000.00 |
| 22.04.2010 | 1 000.00 |
| 15.10.2010 | 15 000.00 |
| 15.04.2011 | 15 000.00 |
| 17.10.2011 | 15 000.00 |
| **KOPĀ:** | | **207 548.00** |

Ņemot vērā iepriekš minēto arī 2012.gadā SIA „Ludzas rajona slimnīca” veiks valsts galvotā aizdevuma maksājumus 30 000 LVL apmērā, bet Veselības ministrijai jāparedz finansējums apmērā līdz 210 000 LVL no Zāļu valsts aģentūras ieņēmumu no maksas pakalpojumiem līdzekļu atlikuma. Nepieciešamā finansējuma apmērs norādīts aptuvens, jo maksājumiem tiek piemērota mainīgā procentu likme, turklāt nav zināms, kad varētu piešķirt SIA „Ludzas rajona slimnīca” valsts galvotā aizdevuma saistību segšanai nepieciešamo finansējumu. Aprēķins veikts balstoties uz Valsts kases sniegto informāciju, ka uz 2012.gada 31.maiju SIA „Ludzas rajona slimnīca” parāds bija 114 015 LVL (162 299 EUR), ņemot vērā 2012.gada 13.aprīlī SIA „Ludzas rajona slimnīca” veikto maksājumu 15 000 LVL apmērā. Par katru atmaksas kavējuma dienu tiek aprēķināta soda nauda 0,1 % apmērā no parāda saistību summas, tātad līdz 2012.gada 30.septembrim SIA „Ludzas rajona slimnīca” parādsaistību apjoms pēc Valsts kases sniegtās informācijas varētu sasniegt aptuveni 127 040 LVL (180 761 EUR). Turklāt 2012.gada 15.oktobrī SIA „Ludzas rajona slimnīca” ir jāveic valsts galvotā aizdevuma pamatsummas un procentu maksājums aptuveni 96 139 LVL (136 793 EUR) apmērā, no kuriem maksājumu 15 000 LVL (21 343 EUR) apmērā veiks SIA „Ludzas rajona slimnīca” no saviem līdzekļiem. Tātad papildus valsts galvotā aizdevuma maksājumu nodrošināšanai 2012.gadā nepieciešams finansējums 208 179 LVL apmērā. Lai neizveidotos situācija, ka SIA „Ludzas rajona slimnīca” 2012.gadā valsts galvotā aizdevuma maksājumu veikšanai tiek piešķirts nepietiekams finansējums, kā tas dēļ mainīgās procentu likmes bija 2011.gadā, papildus nepieciešamais finansējums palielināts līdz 210 000 LVL. Slēdzot līgumu ar SIA „Ludzas rajona slimnīca”, līgumā tiks iekļauts punkts par to, ka gadījumā, ja pēc visu 2012.gadā valsts galvotā aizdevuma maksājumu veikšanas, paliek finansējums, tad tas tiek novirzīts 2013.gada valsts galvotā aizdevuma maksājumu veikšanai.

1. **Secinājumi un priekšlikumi**

Ministru kabineta 2010.gada 28.decembra protokola Nr.75, 45.§ 3.2.3.apakšpunktā dotā uzdevuma „izstrādāt priekšlikumus stacionāro ārstniecības iestāžu darba kvalitātes kritērijiem, sniedzamo pakalpojumu apjomam un apmaksas kārtībai” izpildei ar Veselības ministrijas 2011.gada 19.janvāra rīkojumu Nr.9 tika izveidota darba grupa. Darba grupa, apmeklēja visas lokālās slimnīcas un traumpunktus, tajā skaitā arī SIA „Kuldīgas slimnīca” un SIA „Ludzas rajona slimnīca”. Rezultātā, kā viens no galvenajiem secinājumiem tika izvirzīts – neviena slimnīca netiek slēgta, visas turpina sniegt medicīnisko palīdzību, tiek izmantoti visi esošie ārstu resursi.

Vispusīga informācija par finanšu situāciju veselības nozarē ir sniegta Ministru kabineta 2011.gada 30.augusta sēdē, kurā tika izskatīts Veselības ministrijas sagatavotais informatīvais ziņojums „Finanšu situācija veselības aprūpes jomā” un Ministru kabineta 2012.gada 28.februāra sēdē, kurā tika izskatīts Veselības ministrijas sagatavotais informatīvais ziņojums „Par līgumu noslēgšanas gaitu starp Nacionālo veselības dienestu un ārstniecības iestādēm”, kā arī abu slimnīcu darbības finansiālie rādītāji ir izanalizēti informatīvajā ziņojumā „Par SIA „Kuldīgas rajona slimnīca” un SIA „Ludzas rajona slimnīca” valsts galvoto aizdevumu saistību izpildes nodrošināšanu” (akceptēts Ministru kabineta 2011.gada 17.maija sēdē, protokols Nr.31, TA-538), kur secināts, ka slimnīcas pašas no saviem līdzekļiem nespēj nodrošināt valsts galvotā aizdevuma saistību izpildi, pretējā gadījumā būtu ievērojami jāsamazina veselības aprūpes pakalpojumu sniegšana attiecīgo reģionu iedzīvotājiem.

Ņemot vērā darba grupas secinājumu, kā arī pacientu ieinteresētību pakalpojumu saņemšanā, kas aprakstīta 2.daļā „Pacientu ieinteresētība pakalpojumu saņemšanā”, Veselības ministrijas ieskatā pakalpojumu sniegšana gan SIA „Ludzas rajona slimnīca”, gan SIA „Kuldīgas slimnīca” ir jānodrošina, vienlaikus diskutējot un vienojoties ar pašvaldībām par slimnīcās sniegto pakalpojumu apjomu, kvalitātes un efektivitātes rādītājiem.

* 1. **SIA „Kuldīgas rajona slimnīca” un SIA „Kuldīgas slimnīca”**

Saskaņā ar 2012.gada 29.februāra tikšanās laikā starp Veselības ministrijas, Finanšu ministrijas, Vides aizsardzības un reģionālās attīstības ministrijas, SIA „Kuldīgas slimnīca” un Kuldīgas novada domes pārstāvjiem nolemto, SIA „Kuldīgas slimnīca” un Kuldīgas novada dome pievērsās SIA „Kuldīgas slimnīca” un SIA „Kuldīgas rajona slimnīca” turpmākās darbības modeļu izstrādei. Kuldīgas novada domes sēdē 2012.gada 26.aprīlī tika lemts jautājums par slimnīcu attīstības iespējām un tika pieņemts lēmums piesaistīt privāto investoru. Šobrīd ir uzsāktas pārrunas ar potenciālo investoru. 2012.gada martā SIA „Kuldīgas slimnīca” ir nodrošinājusi SIA „Kuldīgas rajona slimnīca” valsts galvotā aizdevuma procentu un pamatsummas maksājumu saistību izpildi līgumā norādītajos apmēros un termiņos, un tai šobrīd nav parādu.

Ņemot vērā iepriekšminēto, turpmāk:

1. Valsts kasei sadarbībā ar Veselības ministriju jāturpina kontrolēt SIA „Kuldīgas rajona slimnīca” izsniegtā valsts galvotā aizdevuma atmaksas procesu.
2. Finanšu ministrijai likumprojektā „Grozījumi likumā „Par valsts budžetu 2012.gadam”” jāiekļauj pilnvarojums finanšu ministram slēgt valsts galvojuma pārjaunojuma līgumu pēc SIA „Kuldīgas rajona slimnīca” pievienošanas SIA „Kuldīgas slimnīca”, lai varētu veikt SIA „Kuldīgas rajona slimnīca” un SIA „Kuldīgas slimnīca” reorganizāciju.
   1. **SIA „Ludzas rajona slimnīca”**

SIA „Ludzas rajona slimnīca” līdz 2008.gadam visus maksājumus par valsts galvoto aizdevumu ir veikusi pati un tikai sākot no 2009.gada situācijas risināšanai tika piesaistīts valsts finansējums, turklāt 2010. un 2011.gadā slimnīca nodrošināja daļēju (30 000 LVL apmērā katru gadu) valsts galvotā aizdevuma nomaksu. Arī 2012.gada aprīlī SIA „Ludzas rajona slimnīca” veica maksājumu 15 000 LVL apmērā un ir apņēmusies veikt otro maksājumu oktobrī.

Veselības ministrijas un Finanšu ministrijas 2012.gada 9.februāra tikšanās reizē tika nolemts, ka, ņemot vērā Valdības deklarācijas 96.uzdevumu, kas paredz *„Ilglaicīgo negatīvo ekonomisko, sociālo un demogrāfisko tendenču kopuma pārvarēšanai Latgales reģionā ieviest īpašu vidēja termiņa attīstības instrumentu saskaņā ar apstiprināto Latgales reģiona attīstības stratēģiju un programmu, nodrošinot ekonomikas attīstību un investīciju piesaisti”* un to, ka SIA „Ludzas rajona slimnīca” atbilstoši 2009.gada 30.jūnija noteikumiem Nr.692 „Grozījumi Ministru kabineta 2006.gada 16.decembra noteikumos Nr.1046 „Veselības aprūpes organizēšanas un finansēšanas kārtība”” tika mainīts valsts apmaksāto pakalpojumu apjoms un veids (slimnīcā no valsts budžeta līdzekļiem netiek nodrošināta diennakts neatliekamā medicīniskā palīdzība), kas tieši ietekmēja slimnīcas darbību.

2012.gada 27.aprīlī SIA „Ludzas rajona slimnīca” atkārtoti informēja Veselības ministriju, ka nav gatava izstrādāt turpmākās darbības modeli, kas nodrošinātu valsts galvotā aizdevuma procentu un pamatsummas maksājumu saistību izpildi līgumā norādītajos apmēros un termiņos, jo valsts finansējums sarūk ar katru gadu, iedzīvotāju maksātspēja ir katastrofāli zema un uzlabojumu tendence nav jūtama. Izvērtējot savas finansiālās iespējas, slimnīca ir gatava turpināt maksāt 30 000 LVL gadā, ja valsts finansējums saglabāsies iepriekšējā līmenī.

Ņemot vērā iepriekšminēto, turpmāk:

1. Veselības ministrija katru gadu izvērtēs SIA „Ludzas rajona slimnīca” iespējas veikt valsts galvotā aizdevuma atmaksu un atbilstoši izvērtējumam noteiks summu, kas jāmaksā pašai slimnīcai, bet pārējo nepieciešamo finansējumu valsts galvotā aizdevuma atmaksai paredzēs no Veselības ministrijai piešķirtajiem valsts budžeta līdzekļiem.
2. 2012.gadā SIA „Ludzas rajona slimnīca” jāveic valsts galvotā aizdevuma maksājums 30 000 LVL apmērā, bet no Zāļu valsts aģentūras ieņēmumu no maksas pakalpojumiem līdzekļu atlikuma jāparedz finansējums apmērā līdz 210 000 LVL. Nepieciešamā finansējuma apmērs norādīts aptuvens, jo maksājumiem tiek piemērota mainīgā procentu likme, turklāt nav zināms, kad varētu piešķirt SIA „Ludzas rajona slimnīca” valsts galvotā aizdevuma saistību segšanai nepieciešamo finansējumu. Jautājums par Zāļu valsts aģentūras maksas pakalpojumu un citu pašu ieņēmumu atlikuma uz 2012.gada 1.janvāri novirzīšanu valsts galvotā aizdevuma segšanai par 2012.gadu SIA “Ludzas rajona slimnīca” jāizskata Ministru kabinetā likumprojekta “Grozījumi likumā “Par valsts budžetu 2012.gadam”” sagatavošanas un izskatīšanas procesā.

Veselības ministre I.Circene

26.07.2012 16:59

Ligita Roze

3560

tālr. 67876157

[Ligita.Roze@vm.gov.lv](mailto:Ligita.Roze@vm.gov.lv)